送祖澤之守陜
作者：司馬光
朝代：宋

paragraphs: 聲教空巖穴，夫君集帝庭。
辭華動丹扆，光價塞青冥。
俊德爭推轂，榮塗易建瓴。
陸離寒水玉，磊落曙天星。
得喪誰先識，艱虞困屢經。
蹉跎渥洼足，漂泊鳳凰翎。
粉署疏恩紀，甘棠寄典刑。
仁風思布濩，疲俗待綏寧。
賤子良多愧，餘光每乞靈。
題名聯士版，占籍備民丁。
種種顛毛白，蕭蕭壟栢青。
陌頭瞻皁蓋，獨立涕飄零。